b'\n_START_ARTICLE_\nInternational Harvester (auto)\n_START_SECTION_\nYleist\xc3\xa4\n_START_PARAGRAPH_\nIH muistetaan etenkin kotimarkkinoillaan luotettavista ja innovatiivisista kevyen sarjan hy\xc3\xb6tyajoneuvoistaan, jotka kilpailivat "kolmen suuren" eli Fordin, GM:n ja Moparin Dodge-yksik\xc3\xb6n vastaavia tuotteita vastaan suhteellisen menestyksekk\xc3\xa4\xc3\xa4sti. IH valmisti ajoneuvoja etenkin maatalouden ja viljelij\xc3\xb6iden tarpeisiin, jolloin p\xc3\xa4\xc3\xa4rooliin nousevat avolavaiset autot eli pick-up truckit. Yhti\xc3\xb6 valmisti kevyit\xc3\xa4 hy\xc3\xb6tyajoneuvoja vuodesta 1907 vuoteen 1975, ensimm\xc3\xa4inen malli oli henkil\xc3\xb6kuljetuksiin tarkoitettu Auto Buggy. (Buggy tarkoittaa k\xc3\xa4rry\xc3\xa4 tai vaunua). N\xc3\xa4iden itseliikkuvien vaunujen tuotanto alkoi helmikuussa 1907 IH:n tehtailla Chicagossa, mutta se siirrettiin Ohion Akroniin saman vuoden lokakuussa. T\xc3\xa4t\xc3\xa4 seurasi vuonna 1909 IHC Auto Wagon, pienin\xc3\xa4 sarjoina valmistettu, tavarankuljetuksiin tarkoitettu korkeapy\xc3\xb6r\xc3\xa4inen malli. IHC valmisti vuosina 1910 \xe2\x80\x93 11 my\xc3\xb6s pienempipy\xc3\xb6r\xc3\xa4isi\xc3\xa4 J30 Touring -henkil\xc3\xb6autoja. Vuonna 1910 Auto Wagon uudelleennimettiin Motor Truckiksi, t\xc3\xa4t\xc3\xa4 mallia voidaan pit\xc3\xa4\xc3\xa4 amerikkalaisten pick-up truckien esi\xc3\xa4itin\xc3\xa4. Autojen merkkin\xc3\xa4 oli vuoteen 1914 asti IHC, t\xc3\xa4ll\xc3\xb6in niiden nimeksi muutettiin International. Viimeinen IH:n kevyt hy\xc3\xb6tyajoneuvo valmistui toukokuun 5. p\xc3\xa4iv\xc3\xa4 vuonna 1975.\n_START_SECTION_\nLogon muutokset\n_START_PARAGRAPH_\nInternational Harvester -yhti\xc3\xb6n IHC-logoa k\xc3\xa4ytettiin autojen lis\xc3\xa4ksi my\xc3\xb6s muissa yhti\xc3\xb6n valmistamissa tuotteissa.  Vuosina 1915 \xe2\x80\x931923 k\xc3\xa4yt\xc3\xb6ss\xc3\xa4 ollut International-nimikirjoitus oli ainoastaan moottoriajoneuvojen tunnuksena, samoin sit\xc3\xa4 seurannut Triple Diamond. Vuodesta 1953 IH:n kaikkien tuotteiden logona, j\xc3\xa4\xc3\xa4kaapista maansiirtokoneisiin, oli Raymond Loewyn suunnittelema Man on tractor -logo. Traktoripuolella se oli otettu k\xc3\xa4ytt\xc3\xb6\xc3\xb6n jo vuonna 1945.\n_START_SECTION_\nAuto Wagonista kirjainsarjaan\n_START_PARAGRAPH_\nInternational Harvesterin ensimm\xc3\xa4inen ajoneuvo oli vuoden 1907 IHC Auto Buggy. Henkil\xc3\xb6kuljetuksiin tarkoitettu malli muistutti korkeine py\xc3\xb6rineen hevosvaunua, ilmaj\xc3\xa4\xc3\xa4hdytteinen 2-sylinterinen moottori oli sijoitettu auton alle. T\xc3\xa4t\xc3\xa4 seurasi vuonna 1909 IHC Auto Wagon, my\xc3\xb6s Farmers Wagon -nimell\xc3\xa4 tunnettu, tavarankuljetuksiin tarkoitettu korkeapy\xc3\xb6r\xc3\xa4inen malli. Se oli varustettu joko ilma- tai nestej\xc3\xa4\xc3\xa4hdytteisell\xc3\xa4 moottorilla. Vuonna 1914 yhti\xc3\xb6n ajoneuvojen merkiksi vaihtui International. IH:n ensimm\xc3\xa4inen etumoottorilla valmistettu hy\xc3\xb6tyajoneuvojen mallisarja oli vuonna 1915 puoliv\xc3\xa4liss\xc3\xa4 esitelty 4-sylinterinen Letter Series. Sarjaan kuului viisi mallia, H, F, K, G ja L, joista kevyimm\xc3\xa4n H-mallin kantavuus oli 3/4 tonnia ja raskaimman L-mallin 3 tonnia. Mallien tunnuspiirteen\xc3\xa4 on kiilamainen, kalteva konepeitto sek\xc3\xa4 konetilan takaosassa sijaitseva j\xc3\xa4\xc3\xa4hdytin. Lempinimeksi n\xc3\xa4ille tuli slope-nose (slope = kalteva) tai shovel-nose (shovel = lapio). Suomenkielinen kuvaava termi mallille voisi olla lippakeula._NEWLINE_Yhdysvaltain liittyess\xc3\xa4 Euroopassa k\xc3\xa4yt\xc3\xa4v\xc3\xa4\xc3\xa4n I maailmansotaan, International Harvester oli maan nelj\xc3\xa4nneksi suurin yhti\xc3\xb6 ja sen hallussa oli nelj\xc3\xa4n prosentin siivu USA:n kuorma-autojen markkinoista. IHC tuotti kuorma-autoja Yhdysvaltain sotavoimien tarpeisiin lukuisina eri versioina.\n_START_SECTION_\nNumero-sarja sek\xc3\xa4 S-sarja\n_START_PARAGRAPH_\nVuoden 1921 puoliv\xc3\xa4liss\xc3\xa4 IH korvasi "kirjain-sarjan" lippakeula-mallit uudistetulla "numero-sarjalla" ja samalla muutti sarjan kevyimm\xc3\xa4ksi malliksi 1-tonnisen Model 21:n, sarjan raskaimmaksi malliksi tuli 5-tonninen Model 101. Samaan aikaan esiteltiin uusi kevyt malli, jonka j\xc3\xa4\xc3\xa4hdytin sijaitsi konetilan etuosassa. T\xc3\xa4m\xc3\xa4 3/4-tonninen Model S eli "speed-truck" oli varustettu paineilmarenkain, jotta se kykeni paranevalla tieverkolla saavuttamaan sen ajan huippunopeudet, 25-30\xc2\xa0mph (40\xe2\x80\x9350\xc2\xa0km/h). Model S oli perusta l\xc3\xa4pi 1930-luvun valmistetulle sarjalle, joka alkoi 3/4-tonnisesta Special Delivery-mallista, jatkuen 2-tonniseen SF-46 -malliin, joka oli varustettu 6-sylinterisell\xc3\xa4 Waukesha- tai Lycoming-moottorilla._NEWLINE_Vuonna 1922 International Harvester valmisti ensimm\xc3\xa4isen kolubussinsa. S-sarjan alustalle koritettu malli kykeni ottamaan kyytiin 25 lasta._NEWLINE_Tieverkoston kehittymisen my\xc3\xb6t\xc3\xa4 kuorma-autojen kysynt\xc3\xa4 kasvoi hurjaa vauhtia. Nostakseen tuotantokapasiteettiaan International Harvester perusti Indianan Fort Wayneen uuden tehtaan, joka aloitti toimintansa vuonna 1923._NEWLINE_Vuonna 1924 International esitteli k\xc3\xa4\xc3\xa4nteentekev\xc3\xa4n moottoriteknisen uudistuksen: m\xc3\xa4r\xc3\xa4t sylinteriputket._NEWLINE_Vuonna 1928 mallistoon lis\xc3\xa4ttiin Six-Speed Special, joka oli ensimm\xc3\xa4isi\xc3\xa4 kaksinopeuksisella tasauspy\xc3\xb6r\xc3\xa4st\xc3\xb6ll\xc3\xa4 (nk. "tuplaper\xc3\xa4") varustettuja kuorma-autoja.\n_START_SECTION_\nKanttikeulat ja HS-sarja\n_START_PARAGRAPH_\nVuonna 1924 raskaammat numero-sarjan lippakeulat korvattiin modernimmalla mallilla, jonka j\xc3\xa4\xc3\xa4hdytin oli sijoitettu auton keulalle. Samalla sarjan tunnukset muuttuivat, sarjan kevyin malli oli nyt 1 1/2-tonninen 33, raskaimman 5-tonnisen mallitunnus oli 103. T\xc3\xa4m\xc3\xa4 sarja korvattiin vuoden 1927 puoliv\xc3\xa4liss\xc3\xa4 uudella heavy-duty -sarjalla, johon kuuluivat kardaanivetoiset mallit 54 ja 74 94 ja 104 sek\xc3\xa4 ketjuvetoiset 54C, 74C, 94C ja 104C -mallit. N\xc3\xa4m\xc3\xa4 mallit oli varustettu Internationalin omalla 284 kuutiotuuman (4,7 l) moottorilla. Vuoden 1929 HS-sarjan mallit olivat muutoin samanlaisia kuin kanttikeulaiset numero-sarjalaiset, mutta moottorina niiss\xc3\xa4 oli 4-sylinterinen, 312- (5,1 l) tai 390-kuutiotuumainen (6,4 l) Hall-Scott -moottori.\n_START_SECTION_\nA-, B- ja W-sarjat\n_START_PARAGRAPH_\nVuonna 1930 International Harvester korvasi kaikki aiemmat hy\xc3\xb6tyajoneuvomallinsa uusilla A- ja W-sarjoilla. A-sarja sis\xc3\xa4lsi pienet A-1 ja A-2 sek\xc3\xa4 AW-1 ja AW-2 (Special Delivery) -mallit joiden voimanl\xc3\xa4hteen\xc3\xa4 toimi 4-sylinterinen Waukesha-moottori. Keskikokoinen AL-3 oli varustettu 6-sylinterisell\xc3\xa4 Lycoming-moottorilla ja suuremmat A-4, A-5, ja my\xc3\xb6hemmin markkinoille tullut A-6, k\xc3\xa4yttiv\xc3\xa4t uutta 6-sylinterist\xc3\xa4, 279 kuutiotuumaista (4,6 l) International FBB OHV-moottoria. Raskaampien W-1, W-2 ja W-3 -mallien voimanl\xc3\xa4hteen\xc3\xa4 oli 4-sylinterinen Hall-Scott -moottori. Vuoden 1931 B-2 (Six-Speed Special) oli muutoin sama malli kuin A-2, mutta se oli varustettu tuplaper\xc3\xa4ll\xc3\xa4. Jostain syyst\xc3\xa4 my\xc3\xb6hemmin markkinoille tulleet B-3- ja B-4 -mallit varustettiin pienemmill\xc3\xa4 (206 cid (3,4 l) ja 223 cid (3,7 l)) 6-sylinterisill\xc3\xa4 FAB-moottoreilla, kuin A-sarjan autot._NEWLINE_Vuonna 1931 aloitettiin Hooverin padon rakennusty\xc3\xb6t. International Harvester toimitti kuorma-autot t\xc3\xa4lle massiiviselle ty\xc3\xb6maalle.\n_START_SECTION_\nExtra-heavy duty A-sarja\n_START_PARAGRAPH_\nVuonna 1932 International Harvester laajensi mallistoaan yl\xc3\xb6sp\xc3\xa4in, A-sarjaan sijoittuvilla extra-heavy duty -versioilla. Mallisto muodostui 5-tonnisista, kokonaispainoluokkaan 24 000\xc2\xa0lbs (n. 11 t) sijoittuvista A7- ja A8-malleista.\n_START_SECTION_\nD-1\n_START_PARAGRAPH_\nVuonna 1933 markkinoille tuotiin \xc2\xbd-tonninen pick-up truck D-1. Auto ei ollut IH:n omaa valmistetta, vaan ohiolaisen Willys-Overland -automerkin malli C 113, jota yhti\xc3\xb6iden v\xc3\xa4lisen sopimuksen perusteella myytiin International-nimell\xc3\xa4. Mallin lava oli ter\xc3\xa4spelti\xc3\xa4 ja upotettu takapy\xc3\xb6rien v\xc3\xa4liin. IH / Willys oli ensimm\xc3\xa4inen malli luokassa, josta muodostui monien amerikkalaisten ajoneuvovalmistajien parhaiten myyv\xc3\xa4 korimalli ja painoluokka.\n_START_SECTION_\nC-sarja\n_START_PARAGRAPH_\nVuonna 1934 International Harvester korvasi kaikki A-, B- ja W-sarjojen mallit, lukuun ottamatta extra-heavy duty A7- ja A8-malleja, uudella C-sarjalla. T\xc3\xa4m\xc3\xa4 aikansa modernia art deco -muotoilua edustanut sarja kattoi mallit 1/2-tonnisesta C-1:st\xc3\xa4 4 \xe2\x80\x93 5-tonniseen C-60-malliin. C-sarjan medium- ja heavy duty -versiot olivat saatavana kaksinopeuksisella per\xc3\xa4ll\xc3\xa4 ja t\xc3\xa4ll\xc3\xb6in auton mallimerkint\xc3\xa4 oli CS. Er\xc3\xa4s C-sarjan tuomia uudistuksia olivat mallistoon lis\xc3\xa4tyt teliversiot, n\xc3\xa4iden mallien tunnus oli kirjain "T" (Trailing axle), joka lis\xc3\xa4ttiin mallikoodin jatkeeksi. Toinen uutuus olivat kevyeeseen jakeluliikenteeseen tarkoitetut, umpikoriset C-1 De Luxe- ja C-5 De Luxe -mallit._NEWLINE_Vuonna 1934 International toi markkinoille "tandem-" eli telivetoiset versiot raskaammista malleistaan. N\xc3\xa4iden mallien tunnuksen yhteydess\xc3\xa4 oli kirjain"F" (Four-rear-wheel-drive)._NEWLINE_IH oli vuonna 1933 esitellyt traktorik\xc3\xa4ytt\xc3\xb6\xc3\xb6n nelisylinterisen D-40 -OHV-dieselmoottorin ja vuonna 1936 kuusisylinterisen D-80-dieselin. Vuonna 1937 yhti\xc3\xb6 toi markkinoille ensimm\xc3\xa4isen dieselmoottorisen kuorma-automallinsa._NEWLINE_Internationalin ensimm\xc3\xa4inen COE (cab-over-engine) -malli oli vuoden 1936 C-300, joka oli alustaltaan sama kuin C-30 -malli.\n_START_SECTION_\nD-sarja\n_START_PARAGRAPH_\nVuonna 1937 C-sarjan korvasi korkealinjaisilla lokasuojilla ja virtaviivaisella maskilla muotoiltu D-sarja. D-sarjan kaksiakselisten mallien linja alkoi 1/2-tonnisesta D-2 -mallista j\xc3\xa4 p\xc3\xa4\xc3\xa4ttyi kokonaispainoltaan 18 000\xc2\xa0lbs (9 t) DR-70 -malliin. Kirjain "R" tuli termist\xc3\xa4 double-reduction rear axle ja tarkoittaa alennusvaihteella varustettua tasauspy\xc3\xb6r\xc3\xa4st\xc3\xb6\xc3\xa4. Sarjaan kuului luonnollisesti kolmeakselisten kuorma-autojen linja, joka alkoi vapaastipy\xc3\xb6riv\xc3\xa4ll\xc3\xa4 telill\xc3\xa4 varustetusta versiosta D-186-T ja p\xc3\xa4\xc3\xa4ttyi kokonaispainoltaan 42 000\xc2\xa0lbs (21 t) DR-426-F -malliin. COE-versioina D-sarjaan kuuluivat D- / DS-400 ja D-500 sek\xc3\xa4 napavetoisella taka-akselilla varustetut DR-500 ja DR-700._NEWLINE_Uuden malliston kaikkien versioiden tulo markkinoille tapahtui nyt kuukauden sis\xc3\xa4ll\xc3\xa4, toisin kuin aiemmin, jolloin malliston uudistus oli tehty asteittain._NEWLINE_Vuonna 1938 Yhdysvaltain l\xc3\xa4nsirannikon International-dealerit alkoivat asentamaan D-sarjan autojen keulalle Cummins Engine Companyn valmistamia dieselmoottoreita. Voimakkaampia moottoreita halusivat eritoten pitkien linjojen rahtiliikenn\xc3\xb6itsij\xc3\xa4t. Malli sai lempinimen Westcoaster ja IH aloitti niiden valmistuksen Kalifornian Emeryvillen tehtaassaan vuonna 1946. Westcoasterit erosivat muista IH:n kuorma-autoista ulkon\xc3\xa4\xc3\xb6llisesti keulansa osalta. Westcoasterin keula on pitk\xc3\xa4 ja massiivisempi. Westcoastereita k\xc3\xa4ytettiin kaikenmuotoisessa rahtiliikenteess\xc3\xa4, mutta omimmillaan ne olivat valtateiden pitkien linjojen kuljetuksissa.\n_START_SECTION_\nII maailmansota\n_START_PARAGRAPH_\nValtaosa Yhdysvaltain sotavoimille toimitetuista kumipy\xc3\xb6r\xc3\xa4-ajoneuvoista meni merijalkav\xc3\xa4en ja laivaston k\xc3\xa4ytt\xc3\xb6\xc3\xb6n.\n_START_SECTION_\nHenkil\xc3\xb6autot, maastoautot\n_START_PARAGRAPH_\nIH:n kevyiden hy\xc3\xb6tyajoneuvojen valikoimaan kuului my\xc3\xb6s henkil\xc3\xb6kuljetuksiin sopivia malleja. Travelall oli pitk\xc3\xa4n akseliv\xc3\xa4lin kevyeeseen truck-alustaan perustuva malli jossa oli kokoter\xc3\xa4ksinen, yhten\xc3\xa4inen kori, sivuikkunoilla ja kahdella tai kolmella penkkirivill\xc3\xa4. Toinen samankaltainen malli oli Travelette, joka oli miehist\xc3\xb6ohjaamolla (crew cab) varustettu lavamalli. Molemmat mallit oli saatavana 2- tai 4-vetoisena versiona. Travelall-mallin kori sai oikealle sivulleen takaoven vuonna 1957 ja neliovinen versio tuli markkinoille vuonna 1961. Travelette oli neliovinen jo esittelyvuodestaan 1957 l\xc3\xa4htien ja siten ensimm\xc3\xa4inen neliovinen kuuden hengen truck kotimarkkinoillaan. Maastohenkil\xc3\xb6auto Scout esiteltiin vuonna 1961. Vuonna 1972 tehtyjen muutosten my\xc3\xb6t\xc3\xa4 mallin nimeksi tuli Scout II._NEWLINE_International Harvester lopetti Light Line-sarjan kevyiden hy\xc3\xb6tyajoneuvojen, mukaan lukien Travelall, valmistuksen vuonna 1975._NEWLINE_Henkil\xc3\xb6kuljettimista j\xc3\xa4i silloin j\xc3\xa4ljelle Scout II -mallisto, jonka valmistus lopetettiin vuonna 1980, yhti\xc3\xb6n keskittyess\xc3\xa4 raskaiden hy\xc3\xb6tyajoneuvojen ja koulubussien valmistukseen.\n_START_SECTION_\nKevyet hy\xc3\xb6tyajoneuvot\n_START_PARAGRAPH_\nInternational esitteli uuden K-sarjan malliston vuonna 1940, Yhdysvaltojen sotatoimien vuoksi mallin valmistus kuitenkin pian lopetettiin ja sen valmistus jatkui taas vuonna 1943, kun hy\xc3\xb6tyajoneuvojen valmistus siviilimarkkinoille v\xc3\xa4hitellen vapautettiin. Vuonna 1947 sit\xc3\xa4 seurasi edelt\xc3\xa4j\xc3\xa4\xc3\xa4ns\xc3\xa4 perustuva KB-sarja. N\xc3\xa4it\xc3\xa4 seurasi L-sarja vuonna 1949, R-sarja vuonna 1952 ja S-sarja vuonna 1955. Vuonna 1957 light- ja medium duty truck -sarjan mallinimi siirtyy ep\xc3\xa4loogisesti kirjaimeen "A". Uusi A-sarja juhlisti IH:n 50-vuotista taivalta hy\xc3\xb6tyajoneuvojen valmistajana, kirjain "A" tulee sanasta Anniversary eli vuosijuhla. T\xc3\xa4m\xc3\xa4 kirjainmallisarja jatkui kevyin ulkon\xc3\xa4k\xc3\xb6- ja raskaammin tekniikkamuutoksin malleina B, C ja D. Vuonna 1966 siirryt\xc3\xa4\xc3\xa4n taas kirjaimiin A, B ja C, vuonna 1969 esitelty D-sarja kulki nimell\xc3\xa4 Light Line. Light Line oli IH:n viimeinen kevyiden hy\xc3\xb6tyajoneuvojen mallisarja ja sen valmistuksen p\xc3\xa4\xc3\xa4ttymisen my\xc3\xb6t\xc3\xa4, vuonna 1975, p\xc3\xa4\xc3\xa4ttyi er\xc3\xa4s aikakausi amerikkalaisen ajoneuvovalmistuksen historiassa.\n_START_SECTION_\nKeskiraskaat ja raskaat hy\xc3\xb6tyajoneuvot\n_START_PARAGRAPH_\nIH:n ajoneuvovalmistuksen juuret olivat nimenomaan keskiraskaan ja raskaan kuljetuskaluston maailmassa. Jo melko varhaisessa vaiheessa yhti\xc3\xb6n valmistamien alustojen p\xc3\xa4\xc3\xa4lle aloitettiin, ulkopuolisten valmistajien toimesta, koulubussien korittaminen. T\xc3\xa4m\xc3\xa4n my\xc3\xb6t\xc3\xa4 Internationalista kehittyi koulubussien johtava valmistaja._NEWLINE_Vuonna 1962 IH toi markkinoille keskiraskaan Loadstar-mallistonsa, joka korvasi aiemman R-sarjan. Vuonna 1978 IH markkinoille tuotiin S-sarja, joka korvasi Loadstar-sarjan vuonna 1979. S-sarjan valmistus jatkui vuoteen 2001 asti._NEWLINE_Raskaaseen luokkaan, R-sarjan korvaajaksi, esiteltiin vuonna 1962 Fleetstar-sarja. Vuonna 1977 sen korvaajaksi tuli S-sarjan raskas linja._NEWLINE_Vuonna 1965 markkinoille tuotiin COE-mallisto International Transtar, jota valmistettiin vuoteen 1981 asti. Nimi otettiin uudestaan k\xc3\xa4ytt\xc3\xb6\xc3\xb6n vuonna 2002._NEWLINE_Vuonna 1972 markkinoille tuotiin erikoisraskas Paystar, joka on tuotannossa edelleen._NEWLINE_Vuonna 1985 tapahtuneen yrityskaupan my\xc3\xb6t\xc3\xa4 yhti\xc3\xb6n maatalouskone- ja traktorivalmistus myytiin ja alkuper\xc3\xa4iseen yhti\xc3\xb6\xc3\xb6n j\xc3\xa4i j\xc3\xa4ljelle kuorma.autotuotanto. Kaupan ehtojen mukaisesti International Harvester Company muutti vuonna 1986 nimeksens\xc3\xa4 Navistar International. Nykyisin Navistar Internationalin tyt\xc3\xa4ryhti\xc3\xb6 International Truck and Engine Corporation valmistaa ja markkinoi hy\xc3\xb6tyajoneuvoja ja moottoreita International-br\xc3\xa4ndin alla.'